text: Bookworm
  
  publiceret: 2009-08-11 04:42:07+02:00
  Bookworm, webtjeneste i form af en browserbaseret e-bogs-læser, der benyttes til læsning af e-bøger. Tilmeldte brugere kan oploade deres bøger til sitet og derefter læse dem fra ethvert apparat, der kan gå på internettet og har en browser installeret: fx en computer, en smartphone eller en netbook. Bookworm beskrives som "en eksperimenterende platform til online-lagring og -læsning af e-bøger". Tjenesten findes på URL'en http://bookworm.oreilly.com, og det er gratis at anvende den.
  Bookworm er udviklet med det formål at fremme udbredelsen af det xml-baserede dataformat .epub, der udvikles i regi af IDPF (International Digital Publishing Forum). På samme måde er det et formål at demonstrere formatets styrker og anvendelsesmuligheder. Af samme grund kan e-bøger i andre formater ikke læses i Bookworm.
  Af idealistiske årsager kan man heller ikke læse sine ebøger i Bookworm, hvis de er forsynet med kopibeskyttelse (såkaldt DRM - 'Digital Rights Management'), der kræver installation af særlig software. Den eneste kopibeskyttelse der accepteres er den såkaldte 'bløde' form, der fx kan bestå i vandmærketeknologi.
  Bookworm udvikles af virksomheden Threepress Consulting, Inc., som ejes af Liza Daly. Bookworm-projektet har siden februar 2009 desuden været et projekt under O'Reilly Labs.